24MOC-40

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Leticia San Martín Rodríguez andreak, Legebiltzarreko Erregelamenduan ezartzen denaren babesean, honako mozio hau aurkezten du, Osoko Bilkuran eztabaidatzeko:

Zioen azalpena

Itxaron-zerrendak Nafarroan inoizko handienak dira. Gaur egun, 66.612 pertsona daude espezialistarekin lehen hitzordu baten zain; 8.757 pertsona ebakuntza kirurgiko baten zain, eta 24.561 proba diagnostiko baten zain. Gainera, errebisiorako kontsulten itxaron-denborak handitu egin dira azken hilabeteetan.

Autonomia-erkidegoetako itxaron-zerrendei dagokienez Osasun Ministerioak egiten duen aldizkako azken alderaketan, Nafarroa 5 kaskarrenen artean dago espezialistarekin lehen hitzordu bat izateko itxaron-zerrendaz bezainbatean, eta sailkapenaren erdian ebakuntza kirurgiko baterako itxaron-zerrendaz bezainbatean.

Legegintzaldiaren hasieratik, duela 7 hilabete, Osasun Departamentuak ezagutzera eman ditu abian jarritako epe motz, ertain eta luzeko ekintzak, egoera onbideratu eta itxaron-zerrenda horiek hobetzeko xedez. Ezagutzera eman diren epe laburreko neurriak hauexek izan dira: lehenik eta behin, egiaztatzea jarduera arrunta egokia izan den, eta, behar izanez gero, hura indartzeko kontratazio gehiago egitea; produktibitate-orduetara jotzea ohiko jardueratik haratago jarduera areagotzeko; eta, azkenik, osasun publikoan artatu ezin diren pertsonak osasun pribatura bideratzea.

Zoritxarrez, neurri horiek ezarri eta sei hilabetera, datuek erakusten dute ez dituztela lortu espero ziren emaitzak, ez baita lortu itxaron-zerrendak murriztea, hainbat baliabide ekonomiko inbertitu arren hala produktibitatean nola osasun pribaturako deribazioetan.

Osasun arreta espezializatua lortzeko itxaronaldia Nafarroako osasun sistemaren arazo nagusietako bat da, eta eragin negatiboa du gure Foru Komunitateko herritarrengan. Ezin da alde batera utzi Nafarroan osasunean egiten den inbertsioa –gure Foru Komunitateko aurrekontuaren lau eurotatik bat osasunera bideratzen da– garrantzi handikoa dela, horrelako arazo bati aurre egiteko eskura ditugun baliabide guztiak erabiltzea eta horren bilakaera herritarrentzat ahalik eta gardenena izatea ahalbidetzeko adina.

Hori dela-eta, honako erabaki-proposamen hau aurkezten dugu:

Nafarroako Parlamentuak Nafarroako Gobernua premiatzen du:

1. Hiru hilabeteko epean Nafarroan itxaron-zerrendak murrizteko plan integral bat aurkez dezan, egiturazko neurriak ekarriko dituena.
2. Planeko ekintzak eta itxaron-zerrenden bilakaeraren emaitzak monitorizatzen lagunduko duten adierazleen multzo bat ezartzea.
3. Osasun Departamentuan argitara ditzan, herritar guztientzat modu irekian, plana eta adierazle horien hileroko emaitzak.

Iruñean, 2024ko apirilaren 8an

Foru parlamentaria: Leticia San Martín Rodríguez